**Informatīvais ziņojums**

**“****Par Ministru kabineta 2017.gada 22.augusta protokola Nr.40 40.§ 4.punkta atzīšanu par spēku zaudējušu”**

#

# SAĪSINĀJUMI

**BIS -** Būvniecības informācijas sistēma

**BVKB –** Būvniecības valsts kontroles birojs

**CSP** – Centrālā statistikas pārvalde

**EDS** – elektroniskās deklarēšanas sistēma

**EM** – Ekonomikas ministrija

**FM** – Finanšu ministrija

**IT** – informācijas tehnoloģijas

**LBP** – Latvijas Būvuzņēmēju partnerība

**LM** – Labklājības ministrija

**MK** – Ministru kabinets

**VARAM** – Vides aizsardzības un reģionālās attīstības ministrija

**VEDLUDB** – vienotā elektroniskās darba laika uzskaites datu bāze

**VID** – Valsts ieņēmumu dienests

Informatīvais ziņojums “Par Ministru kabineta 2017.gada 22.augusta protokola Nr.40 40.§ 4.punkta atzīšanu par spēku zaudējušu” (turpmāk – Informatīvais ziņojums) sagatavots pēc EM iniciatīvas atbilstoši Ministru kabineta 2009.gada 17.aprīļa noteikumu Nr.300 “Ministru kabineta kārtības rullis” 58. punktā noteiktajam.

**1. Situācijas raksturojums**

2017.gada 22.augustā Ministru kabinetā tika izskatīts un akceptēts FM sagatavotais informatīvais ziņojums “Par vienotās elektroniskās darba laika uzskaites datu bāzes turētāju” (turpmāk tekstā – *FM informatīvais ziņojums*).

*FM informatīvo ziņojumu* izstrādāja, pamatojoties uz Ministru kabineta 2017.gada 6.jūnija sēdes protokolā Nr.29 66.§ 6.punktu, kurš paredzēja FM sadarbībā ar EM un LM izstrādāt izvērstu risinājumu par VEDLUDB turētāju un tās izveidošanas un finansēšanas avotu.

*FM informatīvajā ziņojumā* tika analizētas trīs iespējamās VEDLUDB izveidošanas un uzturēšanas iespējas, proti, VEDLUDB izveido un uztur:

1. VID, ņemot vērā, ka VEDLUDB izveidošanas mērķis ir vienota elektroniskās darba laika uzskaites datu uzturēšana darba spēka nodokļu administrēšanai;
2. BVKB, ņemot vērā, ka elektroniskā darba laika uzskaite ir ieviesta būvniecības nozarē kā instruments ēnu ekonomikas un tās pamatkomponentes “aplokšņu algas” ierobežošanai;
3. privāto tiesību subjekts – biedrība “Latvijas Būvuzņēmēju partnerība” valsts deleģētā uzdevuma ietvaros.

*FM informatīvā ziņojuma* saskaņošanas ietvaros **LM** norādīja, ka VEDLUDB turētājam ir jābūt valsts iestādei, pamatojot to ar datu drošības un datu pieejamības apsvērumiem.

Sniedzot priekšlikumus attiecībā uz VEDLUDB turētāju, **EM un VARAM uzskatīja** BVKB par visatbilstošāko VEDLUDB turētāju, pamatojot to ar sekojošiem apsvērumiem:

* BIS ir pieejami dati par būvkomersantiem un būvspeciālistiem, izsniegtajām būvatļaujām, tai skaitā jaunu trešās grupas būvju būvniecībai, līdz ar to, VEDLUDB veidojot BVKB, var nodrošināt efektīvu datu sasaisti;
* deleģējot uzdevumu, būtu jārēķinās ar privātā tiesību subjekta tiesībām uz peļņas gūšanu, kā rezultātā VEDLUDB izveidošana un uzturēšana var radīt valsts pārvaldes iestādēm papildus izdevumus to funkciju veikšanai nepieciešamās informācijas saņemšanai no VEDLUDB;
* VEDLUDB mērķis ir ēnu ekonomikas mazināšana un cīņa ar aplokšņu algām. Deleģējot VEDLUDB izveidošanu un uzturēšanu privāto tiesību subjektam, potenciāli var rasties risks, ka instruments, kas lietojams ēnu ekonomikas ierobežošanai, varētu nonākt tādu personu pārraudzībā, kas neveic nodokļu nomaksu normatīvajos aktos noteiktajā apjomā un kārtībā;
* VEDLUDB dati satur komercnoslēpumu (precīzi dati par konkurentu nodarbināto skaitu, nodarbinātības ilgumu dažādos būvlaukumos un kopējo apmaksāto stundu skaitu, informācija par darbietilpībām un pielietoto metožu efektivitāti, noslēgtajiem līgumiem ar apakšuzņēmējiem). Šāda datu nodošana privāto tiesību subjektam var radīt potenciālu komercnoslēpumu izpaušanas risku.

Arī **VID** *FM informatīvā ziņojuma* sagatavošanas procesā, analizējot priekšrocības un trūkumus katram VEDLUDB izveidošanas un uzturēšanas modelim, secināja, ka BVKB ir vispiemērotākā iestāde VEDLUDB izveidošanai un uzturēšanai, norādot, ka VID līdz 2020.gadam plāno būtiskus ieguldījumus savās informāciju sistēmās, līdz ar to, patreiz nav lietderīgi ieguldīt finanšu resursus VEDLUDB izveidošanai uz esošo IT sistēmu bāzes.

BVKB iesniedza novērtējumu darba apjomam datu bāzes izveidei atbilstoši likuma “*Par nodokļiem un nodevām”* regulējumam. VEDLUDB izveide, ja to īsteno BVKB prasītu:

* papildu budžeta finansējumu VEDLUDB izveidošanai – EUR 272 250 (vienreizējs ieguldījums informācijas sistēmas izveidei, kuru veido kā neatkarīgu datu bāzi);
* papildu budžeta finansējumu VEDLUDB uzturēšanai – EUR 40 000 (katru gadu);
* laiks iepirkuma organizēšanai un programmēšanai – 10 mēneši.

Savukārt biedrība **“Latvijas Būvuzņēmēju partnerība”** un biedrība **“Latvijas Informācijas un komunikācijas tehnoloģijas asociācija”** pauda viedokli, ka VEDLUDB izveidošana un uzturēšana būtu nododama privāto tiesību subjektam.

LBPizteica gatavību nodrošināt VEDLUDB izveidošanu un uzturēšanu, informācijas savākšanu, apstrādi, kā arī nodrošināt kontrolējošajām iestādēm piekļuvi VEDLUDB uzturētajiem datiem. LBP aprēķināja izdevumus VEDLUDB izveidošanai un uzturēšanai, ņemot vērā likumā “*Par nodokļiem un nodevām”* iekļauto informācijas apjomu, kas būtu jāglabā:

* VEDLUDB izveidošanai (vienreizējs ieguldījums) – EUR 80 000;
* VEDLUDB uzturēšanai (katru gadu) –EUR 36 000.

Izvērtējot valsts pārvaldes institūciju un nozares pārstāvju viedokļus, *FM informatīvajā ziņojumā* tika secināts, ka VEDLUDB izveidošana un uzturēšana ir deleģējama biedrībai “Latvijas Būvuzņēmēju partnerība” (22.08.2017. MK protokola Nr.40 40.§ 4.punkts - EM līdz 2018.gada 1.februārim sagatavot un iesniegt MK rīkojuma projektu “Par uzdevuma – izveidot un uzturēt vienoto elektroniskās darba laika uzskaites datu bāzi – deleģēšanu biedrībai “Latvijas Būvuzņēmēju partnerība”). Uzdevuma deleģēšana privātpersonai ir pamatota *FM informatīvā ziņojuma* 4.sadaļas 3.punktā, kurā secināts, ka privātā partnera gadījumā:

* VEDLUDB iespējams ieviest un uzturēt efektīvāk gan no datu pārvaldības viedokļa, gan no izmaksu viedokļa;
* privātais partneris nav ierobežots ar publiskā iepirkuma procedūrām un tam ir lielākas iespējas veikt pārrunas ar potenciālajiem VEDLUDB izstrādātājiem, lai savlaicīgi panāktu pēc iespējas funkcionālāku informācijas tehnoloģiju risinājumu, kas būtu ērts un vienkāršs tā lietošanā.

Vienlaicīgi *FM informatīvajā ziņojumā* tika ietverti nosacījumi uzdevuma deleģēšanas gadījumā, paredzot pasākumus *FM informatīvajā ziņojumā* identificēto risku, kas ir saistīti ar VEDLUDB izveidošanas un uzturēšanas nodošanu privātajam partnerim, novēršanai, t.sk deleģējot VEDLUDB izveidošanu un uzturēšanu privātajam partnerim, deleģēšanas līgumā ir jānosaka, ka:

* valsts iestādēm (VID, VDI, BVKB, EM, CSP) VEDLUDB dati ir pieejami bez maksas, t.i. uzdevuma deleģēšana ilgtermiņā neradīs VID, VDI, EM, CSP un BVKB papildu izdevumus to funkciju veikšanai;
* dati ir pieejami “on-line” režīmā, tādējādi nav jāgaida datu transformācija no VEDLUDB, paredzot rīkus datu analīzei atbilstoši likumā “*Par nodokļiem un nodevām”* noteiktajam;
* VEDLUDB jānodrošina iespēja VEDLUDB uzkrātos datus elektroniskā veidā atlasīt un lejupielādēt kontrolējošās iestādes informācijas sistēmā (t.i. VEDLUDB datu izsniegšana strukturētā veidā CSV un XML formātā), lai VEDLUDB uzkrātos datus riska analīzes vajadzībām varētu analizēt kopsakarā ar citu kontrolējošās iestādes rīcībā esošu informāciju;
* VEDLUDB jānodrošina iespēja iegūt visu likumā “*Par nodokļiem un nodevām”* 113.pantā, 116.panta 9.punktā un 117.panta 4.punktā norādīto informāciju elektroniskā veidā, kas ļautu atlasīt datus un patstāvīgi izveidot nepieciešamos pārskatus kopsakarā ar citu kontrolējošās iestādes rīcībā esošu informāciju;
* drošības prasības sistēmai, t.sk kas izriet no personas datu aizsardzības regulējuma (ES Vispārīgās datu aizsardzības regula, Latvijas nacionālais standarts LVS ISO/IEC 27001:2014L “Informācijas tehnoloģija. Drošības paņēmieni. Informācijas drošības pārvaldības sistēmas. Prasības”), kā arī VEDLUDB drošības klasi jānosaka atbilstoši Ministra kabineta 28.07.2015. noteikumu Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” (turpmāk – noteikumi Nr.442) 7. punktam, VEDLUDB jāklasificē kā B klases sistēma integritātes jomā, un A klases sistēmā informācijas konfidencialitātes jomā, respektīvi – VEDLUDB klasificējama kā paaugstinātas drošības informācijas sistēma un tai piemērojamas noteikumu Nr.442 24.punkta prasības;
* VEDLUDB pieejamība jānodrošina darba dienās laika posmā no pulksten 8.00 rītā līdz 22.00 vakarā. Pārtraukumi VEDLUDB darbībā šajā diennakts periodā mēnesī (summāri) nedrīkst pārsniegt 24 stundas.

**2. Latvijas Būvuzņēmēju partnerības viedoklis par VEDLUDB prasībām un nepieciešamo finansējumu**

EM izstrādājot Ministru kabineta noteikumu projektu attiecībā uz prasībām VEDLUDB, ir saņēmusi LBP 2018.gada 9.februārā vēstuli, kurā tā izsaka nopietnas bažas, ka joprojām nav izstrādāti un pieņemti nepieciešamie Ministru kabineta noteikumi par VEDLUDB tehniskajām prasībām, kas saskaņā ar likuma “Par nodokļiem un nodevām” pārejas noteikumu 194.punktu jāpieņem bija līdz 2017.gada 1.decembrim. Līdz ar to Partnerībai ir bažas, vai VEDLUDB būs iespējams izveidot līdz Likumā noteiktajam termiņam, proti, 2019. gada 1. janvārim. Savukārt 2018.gada 16.aprīļa atzinumā par sabiedriskajā apspriešanā izsludināto MK noteikumu projektu “Par vienotās elektroniskās darba laika uzskaites datubāzi” (turpmāk – noteikumu projekts), LBP izsaka virkni iebildumu, norādot uz projekta nepilnībām par VEDLUDB izvirzāmajām prasībām. Partnerības ieskatā projekts attiecībā uz paredzamo VEDLUDB iesniedzamo datu apstrādi neatbilst Likuma prasībām, Vispārējās Datu aizsardzības regulas prasībām, kā arī noteikuma projektā pietrūkst normu par apstrādājamo un izsniedzamo datu apjomu Likumā paredzētājām iestādēm, t.sk. CSP un EM. Tādēļ Partnerība lūdza MK noteikumu projektu atbilstoši precizēt un norādīja, ka nepieciešams pārskatīt VEDLUDB izveides un uzturēšanas izmaksas, balstoties uz noteikumu projektā ietvertajām prasībām un noteikumu projekta plānoto pieņemšanas termiņu.

 EM noteikumu projekta VEDLUDB izstrādes gaitā vairākkārt ir tikusies ar LBP, kā arī VID un FM pārstāvjiem, lai vienotos par noteikumu projektā ietveramajām prasībām un kādi dati atbilstoši likuma “Par nodokļiem un nodevām” regulējumam nepieciešami kontrolējošām iestādēm. Ņemot vērā, ka iesaistītajām pusēm viedokļi par regulējumu atšķiras, sk. LBP viedokli iepriekš, EM sagatavoto noteikumu projektu nodeva sabiedriskajai apspriešanai.

Jāņem vērā, ka *FM informatīvā ziņojuma* 4.sadaļā *Secinājumi un priekšlikumi risinājumam par VEDLUDB turētāju un VEDLUDB izveidošanas un uzturēšanas finansēšanas avotu* ir ietverta detalizētā informācija attiecībā uz prasībām VEDLUDB sistēmai un datu apmaiņai, ja VEDLUDB izveidošana un uzturēšana tiek deleģēta privātajam partnerim. Papildus Ministru kabinets ir akceptējis EM piedāvāto redakciju attiecībā uz drošības prasībām vienotās elektroniskās darba laika uzskaites datubāzei (2017.gada 22.augusta sēdes protokols Nr.40, 40§ 2.punkts). Tādējādi Ministru kabinets, atbalstot *FM informatīvo ziņojumu* atbalstīja tajā iekļautos nosacījumus un VEDLUDB izvirzāmās papildus prasības.

VEDLUDB ir izveidojams atbilstoši informatīvajā ziņojumā dotajam ietvaram un izvirzītām prasībām, kā arī ņemot vērā prasības, kas ir ietvertas likumā Grozījumi likumā “Par nodokļiem un nodevām” (Saeimā pieņemts 2017.gada 23.novembrī, stājas spēkā 2018.gada 1.janvārī).

Saskaņā ar likuma “Par nodokļiem un nodevām” 112.panta trešo daļu vienotās elektroniskās darba laika uzskaites datubāzes dati, kas nesatur fizisko personu identificējošu informāciju, var tikt izmantoti būvniecības politikas veidošanai un būvniecības nozares vispārīgās pārraudzības īstenošanai, kā arī oficiālās statistikas nodrošināšanai.

CSP darba samaksas statistikas analīzei un novērtējumam no VEDLUDB saņems šādus datus: 1) nodarbinātā anonimizētie identificējošie dati; 2) nodarbinātā amats; 3) darba devēja Uzņēmumu reģistra vienotais reģistrācijas numurs; 4) nodarbinātā summārais darba laiks kalendāra mēneša ietvaros. Lai CSP varētu salīdzināt VEDLUDB datus ar no citām valsts informācijas sistēmām saņemtajiem datiem, piem. no VID, nepieciešams grozīt likuma “Par nodokļiem un nodevām” 112.panta trešo daļu, paredzot, ka CSP nepieciešamie dati statistikas vajadzībām netiek anonimizēti. Informācija par darbinieku nostrādātājām stundām būvlaukumos Centrālajai statistikas pārvaldei ir nepieciešama, lai nodrošinātu Oficiālās statistikas programmas pielikuma 1. tabulas 14. sadaļas “Darba samaksas statistika’’ rādītāju apkopošanu un izplatīšanu. Statistiskie rādītāji par darbinieku nostrādātajām stundām un arī citi rādītāji, kuru aprēķiniem tiek izmantotas nostrādātās stundas, tiek apkopoti, pildot Padomes 1998. gada 19. maija Regulas (EK) Nr.1165/98 par īstermiņa statistiku, Eiropas Parlamenta un Padomes 2003. gada 27. februāra Regulas (EK) Nr.450/2003 par darbaspēka izmaksu indeksu, Padomes 1999. gada 9. marta Regula (EK) Nr.530/1999 par strukturālo statistiku attiecībā uz izpeļņu un darbaspēka izmaksām, kā arī Eiropas Parlamenta un Padomes 2013. gada 21. maija Regula (ES) Nr. 549/2013 par Eiropas nacionālo un reģionālo kontu sistēmu Eiropas Savienībā. Administratīvie dati tiek izmantoti arī neatbildētības kļūdu minimizēšanai, respondentu iesniegto datu analīzei un rādītāju kvalitātes novērtēšanai un uzlabošanai, kā arī apsekojumu izlašu kalibrēšanai. Nostrādāto stundu rādītāja kvalitāte būtiski ietekmē ceturkšņa darbaspēka izmaksu indeksa, kas ir viens no galvenajiem Eiropas ekonomikas īstermiņa statistikas rādītājiem, kvalitāti, tāpēc Centrālajai statistikas pārvaldei ir svarīgi saņemt visu pieejamo informāciju, kas nodrošinātu nostrādāto stundu rādītāja kvalitātes analīzi un kvalitātes uzlabošanu.

Savukārt uzņēmējdarbības statistikas nodrošināšanai CSP no VEDLUDB saņems datus par likuma “Par nodokļiem un nodevām” 113., 116. un 117.pantā noteiktajiem būvdarbu līgumiem. CSP VEDLUDB datus saņems tiešsaistē, kā arī lejuplādējot atlasītos datus izmantojot tīmekļa pakalpes.

Savukārt EM, lai īstenotu būvniecības nozares politikas plānošanu, kas balstīta uz atbilstošu analīzi, piemēram būvlaukumos nodarbināto izglītības un kvalifikācijas noteikšanai, pieprasījuma definēšanai atbilstošām izglītības programmām, noslodzes analīzei, pasākumu produktivitātes kāpināšanai un ēnu ekonomikas mazināšanai definēšanai, nepieciešams nodrošināt nodarbināto anonimizēto datu atlasi tiešsaistē un lejuplādi, kā arī par likuma “Par nodokļiem un nodevām” 113., 116. un 117.pantā noteiktajiem būvdarbu līgumiem būvniecības procesā iesaistīto pušu analīzei. Datu atlasei EM nepieciešami anonimizētie dati (vārds, uzvārds, personas kods), kuri ir unikāli pārveidoti katrai būvlaukumā nodarbinātai personai, nodrošinot precīzu informācijas atlasi par katru būvlaukumā nodarbināto personu, t.sk. dažādos būvlaukumos.

**3. Nepieciešamie grozījumi likumā “Par nodokļiem un nodevām”**

1. Izstrādājot Ministru kabineta noteikumu projektu par vienotās elektroniskās darba laika uzskaites datubāzes tehniskajām prasībām, datu apmaiņas noteikumiem un kārtību, kā arī kārtību un apjomu, kādā elektroniskās darba laika uzskaites sistēmas dati sniedzami vienotās elektroniskās darba laika uzskaites datubāzes turētājam, identificēts, ka likumā “Par nodokļiem un nodevām” noteiktais regulējums attiecībā uz elektroniskās darba laika uzskaites datiem (t.i., attiecībā uz datu labošanu elektroniskajā darba laika uzskaites sistēmā) tiek dažādi interpretēts. Tādējādi, lai likumā “Par nodokļiem un nodevām” noteiktais regulējums būtu nepārprotami skaidrs attiecībā uz to, kāda veida dati ir nododami uz vienoto elektroniskās darba laika uzskaites datubāzi, un lai to varētu iekļaut minētajos Ministru kabineta noteikumos, likumā “Par nodokļiem un nodevām” noteiktais regulējums ir precizējams, nosakot kāda veida dati, kas tiek iesniegti un uzkrāti elektroniskajā darba laika uzskaites sistēmā, un kādos gadījumos var tikt laboti. Atbilstoši elektroniskās darba laika uzskaites sistēmas ieviešanas mērķim, laboti var būt tikai tie dati, kas ir saistīti ar personas identitāti (vārds, uzvārds, personas kods), un nav pieļaujama datu, kas attiecas uz darba laika uzskaiti būvlaukumā, labošana vai jebkāda cita veida precizēšana (piemēram, automātiskā izrakstīšana pēc 8 stundām). Gadījumā, ja elektroniskās darba laika uzskaites sistēmā nav reģistrēts laiks, kad persona ieradās būvlaukumā un/vai atstāja to, piemēram, pārkāpjot likumā “Par nodokļiem un nodevām” noteikto darba laika uzskaites pienākumu vai elektroniskās darba laika uzskaites sistēmas tehnisku problēmu dēļ, tad minētā informācija ir uzskaitāma manuāli un uz vienoto elektroniskās darba laika uzskaites datubāzi nododama kā atsevišķi elektroniskās darba laika uzskaites dati atsevišķā datu ailē. Savukārt, ja persona, pārkāpjot likumā “Par nodokļiem un nodevām” noteikto pienākumu vai elektroniskās darba laika uzskaites sistēmas tehnisku problēmu dēļ, elektroniskās darba laika uzskaites sistēmā nav reģistrējusi laiku, kad persona atstāja būvlaukumu, tad, ievērojot Darba likuma 140.panta sestajā daļā noteikto, ka pārskata periodā diennakts atpūtas laiks nav īsāks par vidēji 12 stundām diennaktī un nedēļas atpūtas laiks nav īsāks par vidēji 35 stundām nedēļā (ieskaitot diennakts atpūtas laiku), vienotajā elektroniskās darba laika uzskaites datubāzē reģistrējams, ka konkrētajā dienā persona būvlaukumā strādājusi normatīvajos aktos maksimālo pieļaujamo laiku jeb 12 stundas.

2. Atbilstoši Eiropas Parlamenta un Padomes 2016. gada 27. aprīļa Regulas (ES) 2016/679, par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasībām elektroniskās darba laika uzskaites dati nevar tikt dzēsti no elektroniskās darba laika uzskaites sistēmas pēc datu nodošanas uz vienoto elektroniskās darba laika uzskaites datubāzi. Tādējādi likuma “Par nodokļiem un nodevām” 114.panta pirmajā daļā noteiktais regulējums, proti, ka pēc elektroniskās darba laika uzskaites sistēmā reģistrēto un uzkrāto datu nodošanas iekļaušanai vienotajā elektroniskās darba laika uzskaites datubāzē tos no elektroniskās darba laika uzskaites sistēmas dzēš, ir svītrojams.

Turklāt, ņemot vērā to, ka elektroniskās darba laika uzskaites sistēmā reģistrētie un uzkrātie dati, t.sk., auditācijas pieraksti, kas satur informāciju par visām datu uzkrāšanas periodā elektroniskās darba laika uzskaites sistēmā veiktajām darbībām, netiks dzēsti un tiks uzglabāti elektroniskās darba laika uzskaites sistēmā, nav nepieciešams minētos datus vienlaikus glabāt divās sistēmās. Līdz ar to minēto datu nodošana glabāšanai uz vienoto elektroniskās darba laika uzskaites datubāzi nav lietderīga un šāds pienākums svītrojams.

3. Šobrīd likuma “Par nodokļiem un nodevām” 115.panta otrā daļa (spēka no 2019.gada 1.oktobra) nosaka, ka elektroniskās darba laika uzskaites sistēmā reģistrētie dati par būvlaukumā nodarbinātas personas darba stundām kalendāra mēneša ietvaros par 10 procentiem var atšķirties no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā. Šāds novirzes apjoms noteikts, ņemot vērā objektīvus apstākļus un būvniecības specifiku. Ja minētā novirze netiktu pieļauta, tad būvlaukumā nodarbināta persona nevarētu ierasties būvlaukumā pirms darba laika sākuma, piemēram, lai pārģērbtos un sagatavotos darbam, tāpat pēc darba laika beigām minētajai personai būtu steidzami jāatstāj būvlaukums, pretējā gadījumā jebkura objektīva aizkavēšanās būvlaukumā (piemēram, pārģērbšanās, transporta sagaidīšana utml.) tiktu ieskaitīta minētās personas darba laikā. Ir konstatēts, lai nepārkāptu 10 procentu slieksni elektroniskās darba laika uzskaites sistēmās ir iestrādāti dažādi risinājumi attiecībā uz pārtraukuma darbā iekļaušanu vai neiekļaušanu elektroniskās darba laika uzskaites sistēmā reģistrētajos datos. Tādējādi, lai nodrošinātu, ka visās elektroniskās darba laika uzskaites sistēmās tiek lietots vienots risinājums attiecībā uz pārtraukuma darbā atspoguļošanu, likumā “Par nodokļiem un nodevām” nosakāms, ka no elektroniskās darba laika uzskaites sistēmā reģistrētajiem datiem nav atskaitāms Darba likumā noteiktais pārtraukums darbā, vienlaikus nosakot, ka elektroniskās darba laika uzskaites sistēmā reģistrētie dati par būvlaukumā nodarbinātas personas darba stundām kalendāra mēneša ietvaros par 15 procentiem var atšķirties no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā. Attiecīgi paredzēts veikt grozījumus likumā “Par nodokļiem un nodevām”, precizējot 115.panta otro daļu.

4. Pašlaik likuma “Par nodokļiem un nodevām” 112.panta trešā daļa nosaka, ka oficiālās statistikas nodrošināšanai var tikt izmantoti dati, kas nesatur fizisko personu identificējošu informāciju. Korektai darba samaksas statistikas veidošanai CSP dati tiek salīdzināti ar datiem no dažādām valsts informācijas sistēmām, kur personu identificējošie dati nav anonimizēti. Līdz ar to CSP nepieciešami VEDLUDB neanonimizētie fizisko personu dati. Tāpēc nepieciešams veikt grozījumus likuma “Par nodokļiem un nodevām” 112.panta trešajā daļā, nosakot, ka CSP nepieciešamie dati statistikas vajadzībām netiek anonimizēti. Statistiskie rādītāji par darbinieku nostrādātajām stundām un arī citi rādītāji, kuru aprēķiniem tiek izmantotas nostrādātās stundas, tiek apkopoti, pildot Padomes 1998. gada 19. maija Regulas (EK) Nr.1165/98 par īstermiņa statistiku, Eiropas Parlamenta un Padomes 2003. gada 27. februāra Regulas (EK) Nr.450/2003 par darbaspēka izmaksu indeksu, Padomes 1999. gada 9. marta Regula (EK) Nr.530/1999 par strukturālo statistiku attiecībā uz izpeļņu un darbaspēka izmaksām, kā arī Eiropas Parlamenta un Padomes 2013. gada 21. maija Regula (ES) Nr. 549/2013 par Eiropas nacionālo un reģionālo kontu sistēmu Eiropas Savienībā.

**4. Secinājumi**

Izvērtējot iespēju deleģēt uzdevumu izveidot un uzturēt VEDLUDB privāto tiesību subjektam, kā arī gatavojot Ministru kabineta rīkojuma projektu un deleģēšanas līgumu, EM ir secinājusi, ka VEDLUDB izveidošanas un uzturēšanas deleģējums privāto tiesību subjektam, kuru izveidoja un kas apvieno būvdarbu veicējus, satur vairākus riskus, kā arī idejiskas pretrunas ar VEDLUDB izveidošanas mērķi:

1. VEDLUDB ir plānots kā efektīvs instruments cīņai ar ēnu ekonomiku un tās galveno komponenti – “aplokšņu algām”, kas primāri ir izmantojams darba spēka nodokļu administrēšanas procesā, kā arī nelegālās nodarbinātības mazināšanai.

Deleģējot valsts pārvaldes uzdevumu, nepiešķirot uzdevuma izpildei nepieciešamo finansējumu no valsts budžeta līdzekļiem, tā vietā nosakot, ka datu nodošana uz VEDLUDB ir maksas pakalpojums, kas cita starpā segs arī VEDLUDB izveidošanas izmaksas, nodokļu nomaksas kontroles izdevumu segšana tiek paredzēta par paša nodokļa maksātāja līdzekļiem.

Jāņem vērā, ka likuma “*Par nodokļiem un nodevām”* regulējums paredz elektroniskās darba laika uzskaites sistēmas ieviešanu tikai 3.grupas būvju būvniecības gadījumā, kā arī attiecībā uz tādiem būvobjektiem, kuru būvniecības izmaksas pārsniedz EUR 1 000 000. Par elektroniskās darba laika uzskaites ieviešanu, kā arī datu nodošanu uz VEDLUDB atbild galvenais būvdarbu veicējs, uz kuru attiecīgi tiks attiecinātas arī VEDLUDB izveidošanas un uzturēšanas izmaksas (caur maksājumu par datu nodošanu). Ņemot vērā, ka būvobjektu, kurās darbojas elektroniskā darba laika uzskaite, skaits ir samērā mazs, un samaksai par datu nodošanu jābūt tādai, lai 5 gadu laikā (deleģēšanas līguma plānotais termiņš) pilnībā segtu VEDLUDB izveidošanas un uzturēšanas izmaksas, samaksa par datu nodošanu VEDLUDB radīs galvenajiem būvdarbu veicējiem jūtamu finansiālu slogu. Jau tagad elektroniskās darba laika uzskaites sistēmas ieviešana būvlaukumā, datu uzkrāšana un nodrošināšana kontrolējošām iestādēm rada būvuzņēmējiem papildus izmaksas. Papildus izaicinājums ir korekta cenrāža apstiprināšana VEDLUDB izveidošanai un uzturēšanai, jo maksu ietekmē būvniecības objektu skaits gadā, savukārt būvniecības apjomi Latvijā būtiski svārstās.

1. Elektroniskās darba laika uzskaites dati attiecas uz katru būvlaukumā nodarbināto. Elektroniskās darba laika uzskaites sistēmā, kas tiek ieviesta katrā būvlaukumā, tiek reģistrēts katrs būvlaukumā nodarbinātais, kā arī uzturēti tā personas dati (vārds, uzvārds, personas kods). Tāpat elektroniskās darba laika uzskaites sistēmā tiek reģistrēti un uzturēti dati par būvkomersantiem (nosaukums, nodokļu maksātāja reģistrācijas numurs). Lai elektroniskās darba laika uzskaites dati būtu izmantojami nodokļu administrēšanai, datiem par nodarbināto un darba devēju jābūt precīziem un aktuāliem. Datu precizitāti un aktualitāti var nodrošināt, VEDLUDB veidojot sasaisti ar Iedzīvotāju reģistra datiem un VID vai Komercreģistra datiem un pie datu nodošanas pārbaudot iesniegto datu atbilstību valsts informācijas sistēmās reģistrētajiem datiem.

BIS jau ir nodrošināta sasaiste ar Iedzīvotāju reģistru un Komercreģistra, VID datubāzēm, savukārt, privāto tiesību subjektam kā VEDLUDB izveidotājam un uzturētājam sasaiste ar privātpersonas izveidoto un uzturēto informācijas sistēmu var izrādīties neiespējama vai var būtiski sadārdzināt VEDLUDB izveides un uzturēšanas izmaksas, ņemot vērā papildus drošības prasības.

LBP savā 16.04.2018 atzinumā Nr. IZ/2018-03/18 par EM izstrādāto MK noteikumu projektu neiebilst pret šādas saskarnes veidošanu, tomēr norāda, ka nepieciešams ir izvērtējams, vai tas ir tehniski un juridiski iespējams.

1. Tā kā elektroniskās darba laika sistēmas ieviešana notiek pirmo reizi, MK ir uzdevis FM sadarbībā ar EM līdz 2018.gada beigām veikt elektroniskās darba laika uzskaites sistēmas darbības novērtējumu un sniegt priekšlikumus sistēmas darbības uzlabojumiem. Tas nozīmē, ka tuvākajos gados, ar lielu varbūtību, būs nepieciešamas arī izmaiņas VEDLUDB, lai uzlabotu un pilnveidotu nodokļu administrēšanai nepieciešamās informācijas iegūšanu un apriti. Deleģējot uzdevumu VEDLUDB izveidot un uzturēt privāto tiesību subjektam, EM būs atsevišķi jāvienojas par katrām nepieciešamām izmaiņām VEDLUDB. Savukārt, ja VEDLUDB izveido un uztur BVKB BIS ietvaros, VEDLUDB attīstība un pilnveidošana var notikt elastīgāk.
2. Deleģēšanas līgumu ir ieteicams slēgt uz laiku, kas nepārsniedz 5 gadus. Deleģēšanas līguma termiņam izbeidzoties, EM būs jālemj par deleģēšanas līguma termiņa pagarināšanu vai jauna deleģēšanas līguma noslēgšanu, vai arī par VEDLUDB pārņemšanu. VEDLUDB pārņemšana, ņemot vērā, ka tā būs atsevišķa paaugstinātas drošības sistēma, būs sarežģīts un laikietilpīgs process, kas rezultātā prasīs papildus finanšu un cilvēkresursus.

1. *FM informatīvajā ziņojumā* ir paredzēts pienākums VEDLUDB izveidotājam un uzturētājam (privātajam partnerim) nodrošināt:
	* iespēju no VEDLUDB iegūt visu likumā “*Par nodokļiem un nodevām”* 113.pantā, 116.panta 9.punktā un 117.panta 4.punktā norādīto informāciju elektroniskā veidā, kas ļautu atlasīt datus un patstāvīgi izveidot nepieciešamos pārskatus kopsakarā ar citu kontrolējošās iestādes rīcībā esošo informāciju;
	* iespēja VEDLUDB uzkrātos datus elektroniskā veidā atlasīt un lejuplādēt kontrolējošās iestādes informācijas sistēmā, lai VEDLUDB uzkrātos datus riska analīzes vajadzībām varētu analizēt kopsakarā ar citu kontrolējošās iestādes rīcībā esošo informāciju;
	* tiešsaistes piekļuvi VEDLUDB, t.i. iespēju kontrolējošo iestāžu lietotājiem pašiem atlasīt nepieciešamos datus un veidot pārskatus;
	* VEDLUDB datu izsniegšanu (gan tiešsaistes piekļuvi, gan datu izgūšanu no VEDLUDB) (VID, VDI, BVKB un EM, CSP ) bez maksas.

LBP 2018.gada 9.februārā vēstulē apšauba lietderību VEDLUDB datus regulāri lejuplādēt VID informācijas sistēmās. LBP uzskata, ka šādas VEDLUDB funkcionalitātes aspekts neatbilst sākotnējai iecerei un rada bažas par VEDLUDB izveides lietderību, norādot, ka lietderīgāk un efektīvāk elektroniskās darba laika uzskaites datus reizi mēnesī nodot pa tiešo VID, neradot papildus administrēšanu un izdevumus būvuzņēmējiem.

**Ņemot vērā, ka VEDLUDB izveides un uzturēšanas deleģēšana biedrībai *Latvijas Būvuzņēmēju partnerība* paredz būvkomersantiem segt VEDLUDB izveidošanas un uzturēšanas izmaksas un satur vairākus riskus, tika secināts, ka VEDLUDB deleģēšana *Latvijas Būvuzņēmēju partnerībai* kopumā neatbilst *Valsts pārvaldes iekārtas likumā* ietvertajiem nosacījumiem valsts pārvaldes uzdevuma deleģēšanai privātpersonai. Deleģētā uzdevuma izpildes efektivitāte būtu jāvērtē ne tikai no potenciālo izmaksu viedokļa, bet arī no mērķa sasniegšanas un potenciālo risku viedokļa. Uzskatām, ka efektīvāk un VEDLUDB izveides mērķim atbilstošāk ir izveidot VEDLUDB uz BIS bāzes, kā BIS reģistru.**

**Ņemot vērā minētos secinājumus, pieņemot lēmumu par VEDLUDB izveidi, kā BIS reģistru un tā izveidi un uzturēšanu nodrošināt no valsts budžeta finansējuma, nepieciešams veikt grozījumus likumā “Par nodokļiem un nodevām” izslēdzot 112.panta piekto daļu, kas paredz iespēju deleģēt VEDLUDB privātpersonai, kā arī 112.panta sesto daļu, kas paredz Ministru kabinetam uzdevumu apstiprināt VEDLUDB maksas pakalpojumus.**

**5. Nepieciešamais finansējums un finansēšanas avots**

BVKB ir izvērtējis darba apjomu VEDLUDB izveidei atbilstoši likuma “*Par nodokļiem un nodevām”* regulējumam. Nepieciešamais finansējums VEDLUDB izveidei BIS ietvaros:

* papildu finansējumu BIS VEDLUDB reģistru izveidošanai (reģistrs BIS ietvaros) – **EUR 100 000 2019.gadā** (20.00.00 “Būvniecība” budžeta bāzes palielinājums):

BVKB VEDLUDB izveides BIS izdevumu novērtējums:

|  |  |  |  |
| --- | --- | --- | --- |
|  |  | Cilvēkdienas | Izmaksas EUR |
| **1** | **Prasības kodolam(lietotāji, tiesības, auditi, drošība)** | 80 | 29040 |
|   | Ārējo saskarņu lietotāju uzturēšana |  |  |
|   | Elektroniskā līgumu slēgšana, par sistēmas lietošanu portālā |  |  |
|   | Publiskās darba vietas izveide |  |  |
|   | Apziņojumi publiskajā portālā |  |  |
|   | Eazy BI atskaites |  |  |
|   |   |  |  |
| **2** | **Prasības darbībām sistēmā** | 75 | 27225 |
|   | Objektu reģistrācija/ielāde no BIS |  |  |
|   | Pakalpojumu līgumu reģistrēšana/ielāde |  |  |
|   | Darba uzskaites laika reģistrēšana/ielāde |  |  |
|   | Datu izgūšana/lejupielāde |  |  |
|   |   |  |  |
| **3** | **Integrācija - ārējās saskarnes** | 15 | 5445 |
|   | VID (tikai BIS pusē) |  |  |
|   |   |  |  |
| **4** | **Publicējamās saskarnes** | 100 | 36300 |
|   | Līgumu reģistrēšana |  |  |
|   | Darba uzskaites reģistrēšana |  |  |
|   | Datu publicēšana iesaistītajām iestādēm |  |  |
|   |   |  |  |
|   | **Kopā** | **270** | **98010** |

* papildu finansējumu BIS VEDLUDB uzturēšanai – **EUR 40 000** 2019.gadā un turpmāk ik gadu (budžeta bāzes palielinājums) sistēmas darbības nodrošināšanai.

BVKB VEDLUDB uzturēšanai BIS nepieciešamie izdevumi sastāda: nepieciešamie pielāgošanas un uzturēšanas izdevumi 15 000 EUR gadā un pakalpojumu vadītāja mēnešalgai (11.mēnešalgas grupa) 25000 EUR gadā (nepieciešamo štata vietu pakalpojumu vadītāja amata izveidošanai nodrošinot resora ietvaros no Centrālās statistikas pārvaldes). Papildus štata vieta BVKB nepieciešama, lai nodrošinātu VEDLUDB klientu apkalpošanu. VEDLUDB klienti būs gan visi būvlaukumā nodarbinātie, kas varēs iegūt datus par savu būvlaukumā nostrādāto laiku, gan ģenerāluzņēmēji un apakšuzņēmēji, kam būs jāziņo par nodarbināto būvlaukumā pavadīto laiku, vai noslēgtajiem līgumiem atbilstoši likuma “Par nodokļiem un nodevām” prasībām. Tāpat VEDLUDB klienti būs valsts institūcijas, kurām būs jānodrošina datus. Būvniecībā nodarbināto skaits 2017.gadā bija 63 tūkstoši nodarbināto, taču pieaugot būvniecības apjomiem prognozējams, ka arī nodarbināto skaits palielināsies, savukārt būvobjektu skaits par kuriem jāsniedz informācija VEDLUDB paredzams aptuveni 600 objekti gadā tuvākajos gados.

EM ir izvērtējusi iespēju VEDLUDB finansēt no budžeta dotācijas, kas ir atbilstoša valsts nodevas - būvkomersantu nodeva plānotajiem ieņēmumiem. Nodevas aprēķināšanas kārtība tika grozīta ar 2018.gada 1.janvāri, t.sk. paplašinot ar nodevu apliekamo personu klāstu.

Būvniecības nozares pārstāvji iebilda pret būvniecības nodevas pārskatīšanu un palielināšanu, norādot, ka nodeva netiek novirzīta būvniecības nozares pilnveidošanas un attīstības pasākumiem kā tas bija paredzēts, nodevu ieviešot. Izstrādājot un saskaņojot grozījumus Ministru kabineta 2014.gada 25.februāra noteikumos Nr. 116 “Būvkomersantu reģistrācijas noteikumi”, ar kuriem tika pārskatīta nodevas aprēķināšanas kārtība, kā arī paplašināts nodevas maksātāju loks, EM ar nozares sabiedriskajām organizācijām vienojās, ka nodevas ieņēmumi tiks novirzīti nozares attīstībai, t.sk. Latvijas būvnormatīvu pārskatīšanai un aktualizēšanai, produktivitātes un eksporta veicināšanas pasākumiem, nozares kvalitātes mērījumu sistēmas izveidei un tml., kas nodrošinās drošu un kvalitatīvu būvniecību, kā arī administratīvā sloga mazināšanu, būvniecības nozares produktivitātes celšanu. Ministru kabineta 2017.gada 26.septembra prot. Nr. 48 35.§ 3.punktā noteikts, ka budžeta dotācijas palielinājums novirzāms Latvijas Būvniecības nozares attīstības stratēģijā 2017.-2024. gadam paredzēto pasākumu īstenošanai.

Atbilstoši FM viedoklim, EDLUS ieviešana būvniecības nozarē ir uzskatāma kā pilotprojekts – metode, kā ierobežot neuzrādītās darba stundas, t.i., izmaksu “aploksnēs” un neuzrādītos vai nereģistrētos darbiniekus. Pēc EDLUS īstenošanas būs iespējams izvērtēt šīs sistēmas efektivitāti un lietderību, lai lemtu par EDLUS ieviešanu citās nozarēs, kurās ir ievērojams ēnu ekonomikas īpatsvars (t.sk. nelegālā nodarbinātība un algu izmaksa “aploksnē”). Nav atbalstāms, FM priekšlikums būvkomersantiem segt VEDLUDB izveidošanas un uzturēšanas izmaksas, ko izmantos citas tautsaimniecības nozares.

Līdz ar to, VEDLUDB izveidošanu un uzturēšanu **nav iespējams finansēt no būvkomersantu valsts nodevas par ikgadējās informācijas iekļaušanu būvkomersantu reģistrā ieņēmumiem**.

**VEDLUDB uzturēšanai nepieciešamais finansējums jāpiešķir no valsts budžeta līdzekļiem, palielinot BVKB budžeta bāzi.**

Ņemot vērā, ka BVKB un EM budžetā nav paredzēti līdzekļi **VEDLUDB izveidošanai un uzturēšanai, ir nepieciešams piešķirt papildus budžeta finansējumu.**

**6. VEDLUDB izstrādei nepieciešamais laiks**

EM kopš 2017.gada augusta intensīvi strādā pie prasībām VEDLUDB. Ņemot vērā, ka sistēma primāri ir domāta nodokļu administrēšanai un darba tiesisko attiecību kontrolei, EM ir lūgusi Valsts ieņēmumu dienestu un Valsts darba inspekciju sniegt informāciju par VEDLUDB iesniedzamo datu apjomu, no VEDLUDB nododamo datu apjomu un nodošanas kārtību. Turklāt biedrība Latvijas Būvuzņēmēju partnerība ir paudusi konceptuālus iebildumus par Valsts ieņēmumu dienesta prasībām attiecībā uz nododamo datu apjomu un regularitāti. Papildus partnerība izteica iebildumus par likumā “Par nodokļiem un nodevām” ietverto regulējumu elektroniskās darba laika uzskaites jautājumā, pieļaujot elektroniskās darba laika uzskaites manuālo datu labošanu un laboto datu iesniegšanu.

Visi šie uzrunātie jautājumi liedza laikus izstrādāt VEDLUDB noteikumus, kā arī uzsākt VEDLUDB izveidošanas darbus. Tāpat tie izgaismoja papildus riskus VEDLUDB izveidošanas deleģēšanai, kas ir atspoguļoti informatīvajā ziņojumā. Ņemot vērā, ka sadarbībā ar Finanšu ministriju esam secinājuši nepieciešamību veikt likuma grozījumus, kā arī faktu, ka tikai 2018.gada maija mēnesī tika panākta konceptuālā vienošanās par Valsts ieņēmumu dienestam nepieciešamajiem datiem (to apjomu), datu labošanu, datu uzkrāšanu elektroniskās darba laika uzskaites sistēmas darbības pārtraukuma gadījumā un šo datu pievienošanu sistēmai, kā arī to, ka tiek virzīts konceptuāls lēmums par VEDLUDB izveidi kā Būvniecības informācijas sistēmas moduli, EM ir novērtējusi sistēmas izstrādei objektīvi nepieciešamo laiku.

Lai VEDLUDB izveidotu, kā BIS reģistru, Būvniecības valsts kontroles birojs ir pieprasījis darbu apjoma monetāro un laika novērtējumu pakalpojuma sniedzējam SIA “Tieto Latvia”, kas šobrīd nodrošina ERAF projekta ietvaros BIS jaunās funkcionalitātes izstrādi, kā arī BIS pilnveidojumu veikšanu uzturēšanas ietvaros. Saskaņā ar pakalpojumu sniedzēja iesniegto darbu novērtējumu VEDLUDB reģistru izveidi iespējams izstrādāt un nodot ekspluatācijā 2019.gada janvārī, ja Ministru kabineta noteikumi par VEDLUDB prasībām tiek pieņemti 2018.gada jūlijā.

Saskaņā ar likuma “Par nodokļiem un nodevām” pārejas noteikumu 197.punktu Valsts ieņēmumu dienests var izmantot VEDLUDB iesniegtos datus no elektroniskās darba laika uzskaites sistēmām ar nodokļiem un nodevām apliekamā objekta noteikšanai ar 2019.gada 1.oktobri.

Ņemot vērā, ka VID VEDLUDB datus nodokļu un nodevu apliekamā objekta noteikšanai var sākt izmantot ar 2019.gada 1.oktobri, tad nosakot datu iesniegšanas pienākumu VEDLUDB ar 2019.gada 1.jūliju, neietekmē VID darbu, kā arī komersantiem ir pietiekams laiks – 3 mēneši, lai adaptētos jaunajai sistēmai.

**7. Priekšlikumi turpmākai rīcībai**

Ņemot vērā augstāk izklāstītos argumentus, lai nodrošinātu likumā “*Par nodokļiem un nodevām”* VEDLUDB izveides mērķa – vienota elektroniskās darba laika uzskaites datu uzturēšana darba spēka nodokļu administrēšanai, darba tiesiskās attiecības reglamentējošo normatīvo aktu ievērošanas uzraudzībai un kontrolei, būvspeciālistu pienākumu izpildes kontrolei, būvniecības politikas veidošanai un būvniecības nozares vispārīgās pārraudzības īstenošanai, kā arī oficiālās statistikas nodrošināšanai - sasniegšanu, jāpieņem lēmums:

1. par VEDLUDB pārziņa un turētāja funkcijas nodošanu BVKB, veidojot VEDLUDB BIS ietvaros;
2. par 2019.gadā un turpmākajos gados nepieciešamo valsts budžeta finansējumu VEDLUDB izveidei un uzturēšanai BIS;
3. atzītMinistru kabineta 2017.gada 22.augusta Ministru kabineta sēdes protokollēmuma uzdevuma Nr.40 40.§ 4.punktupar spēku zaudējušu;
4. veikt grozījumus likumā “*Par nodokļiem un nodevām”*, paredzot datu nodošanu no elektroniskās darba laika uzskaites datu bāzēm uz VEDLUDB ar 2019.gada 1.jūliju;
5. precizēt likuma “Par nodokļiem un nodevām” 112.panta trešo daļu, nosakot, ka CSP nepieciešamie dati statistikas vajadzībām netiek anonimizēti, izslēgt no 112.panta piekto un sesto daļu, kā arī nosakot kādu datu labošana ir atļauta (personas vārds, uzvārds, personas kods), jāatceļ prasība par datu dzēšanu pēc to nodošanas VEDLUDB, prasības elektroniskās darba laika uzskaites sistēmām par uzskaitāmajiem datiem, precizēt 115.panta otro daļu un paredzēt kārtību datu ievietošanai sistēmas darbības pārtraukumu gadījumā, kā arī precizēt iesniedzamos datu laukus, lai nodrošinātu kontrolējošajām iestādēm visus nepieciešamos datus.

Ministru prezidenta biedrs

Ekonomikas ministrs A.Ašeradens

Vīza: Valsts sekretārs Ēriks Eglītis